Imtella' Jannar 5, 2021 L-Ordni Dumnikana f'Malta qed tfakkar għeluq it-tmien mitt sena mill-mewt ta' San Duminku b'diversi attivitajiet biex jikkommemoraw il-ftuħ tas-sena Ġubilari. TVM żar il-kunvent ta' San Duminku fil-Birgu u skopra iżjed dwar il-missjoni pastorali tal-ordni li ilha mwaqqfa f'Malta mis-seklu 15. L-Ordni Dumnikana madwar id-dinja qed tikommemora it-tmien seklu mill-mewt tal-fundatur tal-ordni, San Duminku, li kien waqqaf l-Ordni Dumnikana fl-1216. Il-Pirjol tal-Ordni fil-Kunvent tal-Birgu, Fr. Aaron Zahra qal li l-ewwel Dumnikani ġew Malta minn Sqallija fis-seklu ħmistax u l-isqof ta' dak iż-żmien kien tahom il-Grotta tal-Madonna tal-Għar fir-Rabat fejn bnew Knisja u kunvent . "Imbagħad id-Dumnikani dejjem raw fejn hemm l-attività u jiffurmaw l-ibliet bdew imorru fil fatt l-ewwel kunvent li nfetaħ wara r-Rabat kien dan tal-Birgu fejn kien hawn l-attività, fil- 528 wasslu d-Dumnikani fil-Birgu u bnew il-kunvent u ngħatatilhom il-knisja tal-Lunzjata" Fr. Aaron qal li wara l-Assedju l-Kbir meta nbniet il-Belt Valletta, id-Dumnikani bnew knisja u kunvent, u wara segwew ukoll il-bini tal-knejjes u l-kunventi f'tas-Sliema u fi Gwardamangia. Waqt li dawwarna mal-kunvent li huwa mogħni b'librerija u bi ġnien mill-isbaħ, il-pirjol qal li l-kunvent u l-knisja fil-Birgu iġġarrfu sostanzjalment waqt il-attakki ħorox tat-tieni gwerra dinija u kellhom jinbdew mill-ġdid. Spjega kif għoxrin sena ilu, id-dumnikani fetħu wkoll il-missjoni fl-Albanija. "L-ordni kien talab lill-dumnikani Maltin biex imorru l-Albanija fil-fatt l-Arċisqof ta' Tehran huwa Dumnikan Malti. Patri George Frendo." B'kollox hawn madwar sebat elef dumnikani msieħba fl-ordni tal-patrijiet u sorijiet madwar id-dinja u 45 dumnikan fil-provinċja Maltija, b'uħud ibbażati f'Ruma u l-Albanija. Il-pirjol tal-ordni Dumnikana fil-Birgu qal li l-kariżma tad-Dumnikani hija l-predikazzjoni jew ix-xandir tal-kelma ta' Alla. "Il-predikazzjoni hija frott il-ħidma tal-ħajja komuinitarja tagħna fil-kunventi, il-ħajja fil-kunvent tħejjina wkoll għall-predikazzjoni hemm barra". Qal l l-Covid din is-sena kienet sfida doppja minħabba li ddaħħlu restrizzjonijiet minn lejl għal nhar li ħarbtu l-ħidma pastorali tal-ordni iżda aġġustaw għċ-ċirkostanzi l-ġodda bl-aħjar mod li setgħu. "Bħala kunvent il-Birgu, l-għada li ħarġet id-direttiva li ngħalqu il-knejjes mal-ewwel morna għall-quddies online." Il-patrijiet organizzaw ukoll helpline għall-anzjani u dawk li kienu vulnerabbli jew waħedhom waqt il-pandemija biex iżommu l-kommunikazzjoni ħajja man-nies. L-ordni Dumnikana tmexxi wkoll l-kulleġġ ta' San Albert il-Kbir, għandha l-pubblikazzjonjiet tagħha fosthom kotba u l-Knisja Elfejn b'tema teoloġika li hu stampat kull tliet xhur. Il-qofol taċ-ċelebrazzjonijiet għas-sena ċentinarja se jikkonsistu f'konċelebrazzjoni mill-Kardinal Mario Grech fil-Knisja Dumnikata tal-Lunzjata il-Birgu nhar il-Ħadd, l-Għaxra ta' Jannar u fil-miġja tar-relikwja tal-kranju ta' San Duminku f'Malta f'Awwissu.